ทำไม มีคนญี่ปุ่นจำนวนไม่น้อย มาอยู่ประเทศไทย
ทำไมคนญี่ปุ่นจำนวนมาก ถึงมาอาศัยในประเทศไทย ? ลงทุนแมนจะเล่าให้ฟัง
11 เม.ย. 2565

ทำไม มีคนญี่ปุ่นจำนวนไม่น้อย มาอยู่ประเทศไทย /โดย ลงทุนแมน
ถ้าถามว่า หนึ่งในประเทศที่คนญี่ปุ่นนิยมมาอยู่อาศัยมากที่สุดแห่งหนึ่งในโลก คือประเทศไหน ? 
ประเทศไทยของเรา คือหนึ่งในนั้น
โดยประเทศไทย ถูกจัดให้เป็นประเทศที่มีคนญี่ปุ่นมาอาศัยอยู่มากที่สุดเป็นอันดับที่ 4 รองจากสหรัฐอเมริกา จีน และออสเตรเลีย
จึงไม่น่าแปลกใจที่เรามักเห็นร้านอาหารญี่ปุ่น 
หรือสถานที่หลายแห่งในไทย ซึ่งเป็นแหล่งที่มีคนญี่ปุ่นมาอาศัยอยู่มาก ๆ มักจะถูกก่อสร้างและตกแต่งให้มีกลิ่นอายของความเป็นญี่ปุ่นอยู่พอสมควร
แล้วทำไมคนญี่ปุ่นจำนวนมาก ถึงมาอาศัยในประเทศไทย ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนอื่นเรามาดูจำนวนสถิติคนญี่ปุ่น ที่มาอาศัยในประเทศไทยกันก่อน
ปี 2000 จำนวน 21,154 คน
ปี 2010 จำนวน 47,251 คน
ปี 2021 จำนวน 82,574 คน
ดูจากสถิติจะพบว่า จำนวนคนญี่ปุ่นที่มาอาศัยในประเทศไทย ในปี 2021
เพิ่มขึ้นเป็นกว่า 4 เท่า ของปี 2000 หรือในช่วง 21 ปีที่ผ่านมา
ต้องบอกว่า ญี่ปุ่นนั้นถือเป็นประเทศที่มีความสัมพันธ์ทางด้านการค้าและการทูตกับประเทศไทยมาช้านาน ตั้งแต่สมัยอยุธยา
ต่อมาจนถึงสมัยรัตนโกสินทร์ ไทยและญี่ปุ่น ก็มีการสถาปนาความสัมพันธ์ระหว่างประเทศอย่างเป็นทางการ ตั้งแต่ปี พ.ศ. 2441 หรือเมื่อ 124 ปีที่แล้ว
ทำให้มีคนญี่ปุ่นบางส่วน ค่อย ๆ เข้ามาอาศัยในประเทศไทยเรื่อยมาตั้งแต่อดีตแล้ว
แต่ถ้าถามว่าจุดเปลี่ยนสำคัญ ที่ทำให้คนญี่ปุ่นเข้ามาในประเทศไทยมากขึ้น คือช่วงไหน ?
ต้องบอกว่าเป็นเหตุการณ์ที่เกิดขึ้นในช่วงทศวรรษ 1980s
จากการที่ ในช่วงปี 1980-1985 ค่าเงินดอลลาร์สหรัฐแข็งค่าขึ้นอย่างมาก เมื่อเทียบกับเงินสกุลหลักของโลก ซึ่งหนึ่งในนั้นคือ เงินเยนของญี่ปุ่น จนเริ่มทำให้สหรัฐอเมริกาขาดดุลการค้าอย่างหนักกับหลายประเทศ
พอเป็นแบบนี้ สหรัฐอเมริกาจึงต้องการลดค่าเงินดอลลาร์สหรัฐ เมื่อเทียบกับเงินเยนและอีกหลายประเทศ ซึ่งนำไปสู่การทำข้อตกลง Plaza Accord ในปี 1985
ข้อตกลงครั้งนี้ ทำให้เงินเยนของญี่ปุ่นต่อดอลลาร์สหรัฐ แข็งค่าขึ้นราว 50% 
ทำให้ญี่ปุ่นสามารถซื้อสินค้าต่างประเทศ โดยเฉพาะจากสหรัฐอเมริกาได้ในราคาถูกลงเกือบเท่าตัว
แต่ในทางตรงข้าม การที่ค่าเงินเยนของญี่ปุ่นแข็งค่าขึ้น ก็ส่งผลให้สินค้าที่ผลิตในญี่ปุ่น มีราคาแพงขึ้นเท่าตัวด้วยเช่นกัน
 
การแข็งค่าของเงินเยนนั้น ส่งผลกระทบอย่างหนักต่อภาคการส่งออกของญี่ปุ่น ทำให้เศรษฐกิจของญี่ปุ่นที่เติบโตมาหลายทศวรรษนับจากสงครามโลกครั้งที่ 2 เริ่มสะดุด
จึงทำให้บริษัทเอกชนของญี่ปุ่นหลายแห่ง จำเป็นต้องย้ายฐานการผลิตไปสู่ประเทศที่ยังมีต้นทุนการผลิตที่ต่ำกว่า โดยมองมาที่ประเทศที่มีต้นทุนค่าแรงต่ำในอาเซียน ซึ่งอยู่ไม่ไกลมากจากญี่ปุ่น
ทำแบบนี้ก็เพื่อทำให้สินค้าส่งออกหลักของญี่ปุ่น โดยเฉพาะรถยนต์ เครื่องจักร รวมไปถึงเครื่องใช้ไฟฟ้า มีต้นทุนที่ต่ำลง จนยังสามารถแข่งขันในตลาดโลกได้
ซึ่งประเทศไทย ก็คือหนึ่งในตัวเลือกของญี่ปุ่นในเวลานั้น..
นั่นจึงทำให้บริษัทขนาดใหญ่ของญี่ปุ่น หรือแม้แต่หน่วยงานภาครัฐของญี่ปุ่น เริ่มถูกส่งเข้ามาทำงานในประเทศไทย และทำให้ญี่ปุ่น เป็นประเทศที่นำเงินลงทุนโดยตรง หรือ Foreign direct investment (FDI) เข้ามายังประเทศไทย ในจำนวนที่สูงมาโดยตลอด
โดยในปี 2564 นั้น ข้อมูลจากสำนักงานคณะกรรมการส่งเสริมการลงทุน ระบุว่า 
มีการยื่นขอรับการส่งเสริมการลงทุนของต่างชาติ จำนวน 783 โครงการ มูลค่าเงินลงทุน 455,331 ล้านบาท
ซึ่งในจำนวนนี้เป็นโครงการจากนักลงทุนชาวญี่ปุ่น ถึง 178 โครงการ คิดเป็นมูลค่าเงินลงทุนรวมกันกว่า 80,733 ล้านบาท หรือประมาณ 18% ของเงินลงทุนจากต่างประเทศ 
สูงสุดเป็นอันดับที่ 1 ในบรรดานักลงทุนต่างชาติที่เข้ามาลงทุนในประเทศไทย
และข้อมูลจากองค์การส่งเสริมการค้าต่างประเทศของญี่ปุ่น 
ในปี 2563 มีบริษัทญี่ปุ่นที่ลงทุนในประเทศไทย จำนวน 5,856 บริษัท จากปี 2560 ที่มีจำนวน 5,444 บริษัท
แสดงให้เห็นว่า นักลงทุนชาวญี่ปุ่นยังสนใจที่จะเข้ามาทำธุรกิจในประเทศไทยอย่างต่อเนื่อง
แม้ว่าแรงงานชาวญี่ปุ่นบางส่วนที่เข้ามาทำงานในประเทศไทย อาจมีรายได้น้อยกว่าการที่พวกเขาทำงานในญี่ปุ่น อย่างไรก็ตาม เนื่องจากค่าครองชีพที่ค่อนข้างต่ำของไทย เมื่อเทียบกับที่ญี่ปุ่น ก็ถือเป็นปัจจัยที่ดึงดูดแรงงานชาวญี่ปุ่นจำนวนไม่น้อยให้มาทำงานในประเทศไทย
รวมไปถึงการที่พวกเขาไม่ต้องการพบแรงกดดันทางสังคมที่มากมาย เมื่อเทียบกับการทำงานในประเทศของตนเอง
ขณะที่บริษัทนายจ้างของญี่ปุ่น ที่ตั้งโรงงานหรือสำนักงานในประเทศไทยจำนวนไม่น้อย ก็ชื่นชอบที่จะจ้างแรงงานชาวญี่ปุ่นมากกว่าคนในท้องถิ่น เพื่อหลีกเลี่ยงความเข้าใจผิดทางวัฒนธรรม และการสื่อสารเวลาที่พวกเขาต้องติดต่อกับลูกค้าชาวญี่ปุ่น
โดยปัจจุบัน จำนวนคนญี่ปุ่นทั้งหมดที่มาอาศัยในประเทศไทยนั้น กว่า 2 ใน 3 จะอยู่ในกรุงเทพมหานคร รองลงมาก็คือ ชลบุรี
เราจึงมักเห็นว่า พื้นที่ที่มีคนญี่ปุ่นไปอาศัย หลายแห่งมักมีบรรยากาศและกลิ่นอายของความเป็นญี่ปุ่นอยู่ไม่มากก็น้อย
ตัวอย่างเช่น
- ในกรุงเทพมหานคร คนญี่ปุ่นมักอาศัยอยู่บริเวณถนนสีลม สุขุมวิท ทองหล่อ อโศก และพร้อมพงษ์ 
ทำให้บริเวณดังกล่าว กลายเป็นย่านร้านอาหารสไตล์ญี่ปุ่นจำนวนมาก และมี Japanese town ในซอยสุขุมวิท 33/1 ซึ่งมีร้านค้าสไตล์ญี่ปุ่นอยู่จำนวนไม่น้อย
- ในจังหวัดชลบุรี ซึ่งเป็นที่ตั้งของนิคมอุตสาหกรรมชื่อดังอย่าง นิคมอุตสาหกรรมอมตะซิตี้ ชลบุรี ซึ่งนักลงทุนจากประเทศญี่ปุ่น ถือเป็นกลุ่มนักลงทุนส่วนมากในนิคมอุตสาหกรรมแห่งนี้ โดยมีสัดส่วนกว่า 59% ของจำนวนนักลงทุนทั้งหมด
ส่วนในอำเภอศรีราชานั้น ถึงขนาดมีคนตั้งชื่อให้ว่าเป็น “ลิตเทิล โอซากะ” เพราะเป็นเมืองที่มีคนญี่ปุ่นอาศัยอยู่มากเป็นอันดับที่ 2 รองจากกรุงเทพมหานคร
และมี J-Park ซึ่งเป็นช็อปปิงมอลล์ ที่จำลองบรรยากาศของญี่ปุ่นแบบดั้งเดิม ทั้งตัวอาคาร ร้านค้า ร้านอาหารในสไตล์ญี่ปุ่น และโรงเรียนสำหรับสอนลูกหลานของคนญี่ปุ่นโดยเฉพาะ
เรียกได้ว่า จากจุดเริ่มต้นของความสัมพันธ์อันดีมาเนิ่นนานของไทยกับญี่ปุ่น มาจนถึงการทำข้อตกลง Plaza Accord ที่ทำให้เกิดการเข้ามาลงทุนของนักลงทุนชาวญี่ปุ่นในประเทศไทยจำนวนมาก
ก็เป็นเหตุผลให้มีคนญี่ปุ่นจำนวนไม่น้อย เข้ามาอยู่ในประเทศไทย จนบางคนถึงกับติดใจ ไม่คิดที่จะกลับประเทศญี่ปุ่นอีกเลยเช่นกัน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
-
-
-
-